钦定古今图书集成/明伦汇编/氏族典/第269卷 > 王襄
## 钦定古今图书集成/明伦汇编/氏族典/第269卷 > 王襄

按《宋史王襄传》：“襄初名宁，邓州南阳人。擢进士第，崇
宁二年，以军器监主薄言事称旨，擢库部员外郎，改
光禄少卿，察访陕西，迁显谟阁待制，权知开封府，迁
龙图阁直学士、吏部侍郎。大观三年，以集贤殿修撰
知潭州，改兵部侍郎，使高丽，还对称旨，诏赐名襄。历
工部、吏部尚书，拜同知枢密院事。坐荐引近侍，罢知”
亳州。又坐交通郭天信，提举嵩山崇福宫。宣和六年，
起为河南尹。金人再入，出为西道都总管。高宗开大
元帅府，襄以所部兵会于虞城县。即位，命襄知河南
府。襄初与赵野分总西北道诸军，金人围京师，征兵
入援，二人故迂道宿留。至是，降宁远军节度副使，永
州安置，卒。